Opinjoni tal-Kummissjoni Rakkomandazzjoni mill-Bank Ċentrali Ewropew għal regolament tal-Kunsill li jemenda r-regolament tal-Kunsill (KE) Nru 2533/98 dwar il-ġbir ta' tagħrif statistiku mill-Bank Ċentrali Ewropew /* KUMM/2008/0898 finali */





[pic] | KUMMISSJONI TAL-KOMUNITAJIET EWROPEJ | Brussel 13.1.2009 KUMM(2008) 898 finali OPINJONI TAL-KUMMISSJONI Rakkomandazzjoni mill-Bank Ċentrali Ewropew għal Regolament tal-Kunsill li jemenda r-Regolament tal-Kunsill (KE) Nru 2533/98 dwar il-ġbir ta' tagħrif statistiku mill-Bank Ċentrali Ewropew OPINJONI TAL-KUMMISSJONI Rakkomandazzjoni mill-Bank Ċentrali Ewropew għal Regolament tal-Kunsill li jemenda r-Regolament tal-Kunsill (KE) Nru 2533/98 dwar il-ġbir ta' tagħrif statistiku mill-Bank Ċentrali Ewropew 1. INTRODUZZJONI 1.1. Fil-15 ta’ Settembru 2008, il-Bank Ċentrali Ewropew addotta Rakkomandazzjoni[1] (minn hawn ’il quddiem “ir-Rakkomandazzjoni”) għal Regolament tal-Kunsill li jemenda r-Regolament (KE) Nru 2533/98 dwar il-ġbir ta' tagħrif statistiku mill-Bank Ċentrali Ewropew (minn hawn ’il quddiem “ir-Regolament”). 1.2. Fit-13 ta’ Ottubru 2008, il-Kunsill iddeċieda li jikkonsulta l-Kummissjoni u stieden lill-Kummissjoni biex toħroġ l-opinjoni tagħha dwar ir-Rakkomandazzjoni kemm jista’ jkun malajr. 2. REFERENZA ĠENERALI GħALL-ĦIDMIET TAS-SISTEMA EWROPEA TAL-BANEK ĊENTRALI (SEBĊ) 2.1. Il-Kummissjoni tilqa’ l-objettiv tar-Rakkomandazzjoni li jitnaqqas, kemm jista’ jkun, il-piż ġenerali tar-rappurtar u speċjalment il-piż fuq il-popolazzjoni ta' rappurtar ta' referenza, kemm tal-lum kif ukoll tal-ġejjieni. F’dan ir-rigward, il-mandat tal-BĊE li jimponi rekwiżiti għar-rappurtaġġ tal-istatistiċi fuq il-popolazzjoni ta’ rappurtar ta’ referenza jibqa’ ġeneralment limitat minn, inter alia, it-Trattat tal-KE u l-Artikolu 5 tal-Protokoll (Nru 18) dwar l-Istatut tas-Sistema Ewropea ta’ Banek Ċentrali (SEBĊ) u tal-BĊE. 2.2. Madankollu, minħabba li r-Rakkomandazzjoni ma tispeċifikax it-tip ta’ “informazzjoni”, kif imsemmi fl-Artikolu 2(1) tar-Regolament, li tista’ tiġi miġbura mill-BĊE mill-popolazzjoni ta’ rappurtar ta’ referenza, ta’ min jinnota li din l-“informazzjoni” tista’ tinġabar mill-BĊE fil-kompetenza tiegħu kif stipulat fit-Trattat tal-KE sa fejn hu strettament neċessarju biex iwettaq il-ħidmiet tas-SEBĊ. 2.3. It-terminu “Statistiċi Ewropej”, kif użat fir-Regolament irrakkomandat, ma huwiex definit. Minbarra dan, ir-Regolament irrakkomandat jista’ wkoll jirreferi għal “statistiċi taż-żona tal-euro”, mingħajr ma jaffettwa l-ambitu tal-ħidma tas-sistemi statistiċi. F’dan il-kuntest, fit-test tar-Regolament irrakkomandat tista’ tiġi inkluża definizzjoni ta’ “Statistiċi Ewropej” u ta’ “l-istatistiċi taż-żona tal-euro” li, filwaqt li tikkunsidra l-ambiti tal-kompetenzi diversi, tirrifletti dak li jidher fir-Regolament li ħiereġ dwar l-Istatistiċi Ewropej, speċifikament fl-użu tal-programmi ta’ ħidma dwar l-istatistika tas-SEBĊ biex ikun stabbilit il-kontenut tal-Istatistika Ewropea. 2.4. Hi meħtieġa kooperazzjoni effettiva bejn is-Sistema Ewropea tal-Istatistika (SEI) u s-SEBĊ biex ikun assikurat approċċ ikkoordinat fiż-żoni tal-istatistiċi Ewropej, inter alia , fi ħdan il-qafas tas-Sistema Ewropea tal-Kontijiet, u biex tkun evitata l-possibilità ta’ xogħol statistiku doppju fil-livell Ewropew, partikolarment fl-oqsma tal-istatistiċi tal-bilanċ tal-pagamenti, tal-kontijiet finanzjarji u tal-istatistiċi kummerċjali. F’dan ir-huwa importanti li l-Kumitat il-ġdid tas-SEI jkun involut b’mod xieraq fil-proċess tal-preparazzjoni tal-programmi ta’ ħidma dwar l-istatistika tas-SEBĊ. Approċċ ikkoordinat ikun daqstantieħor ta’ benefiċċju għall-finijiet ta’ tnaqqis fil-piż ġenerali tar-rappurtaġġ fuq dawk li jwieġbu. Barra minn dan, għandha tkun indirizzata wkoll il-kooperazzjoni bejn is-SSE u s-SEBĊ fil-livell operattiv permezz ta’ arranġamenti dwar il-ħidma. 2.5. Minħabba l-importanza ta’ approċċ ikkoordinat fuq firxa ta’ statistiċi Ewropej, u minħabba l-ħtieġa li jitnaqqas il-piż tar-rapportaġġ minn fuq il-komunità li hija responsabbli għal dan, jista’ jkun hemm ħtieġa ta' ċarezza akbar fir-Regolament irrakkomandat, fir-rispett tad-dejta li trid tiġi miġbura, inter alia , fil-kamp tal-istatistiċi dwar l-istabbiltà finanzjarja u l-indikaturi makro-prudenti, biex tkun possibbli l-identifikazzjoni bikrija tar-riskji potenzjali min naħa għall-oħra ta' fruntieri u setturi. Għal dan l-għan u biex tkun żgurata l-effiċjenza fl-użu tad-dejta miġbura minn għand il-komunità li tirrapporta dawn ir-riferenzi abbażi tar-Regolament irrakkomandat, jeħtieġ tpartit ikkoordinat tal-informazzjoni bejn is-SSE u s-SEBĊ biex il-Kummissjoni tkun regolarment ipprovduta bid-dejta statistika neċessarja, li tinkludi d-dejta ta’ kull pajjiż, għat-twettieq effettiv tal-attivitajiet tal-Komunità, kif stipulat fl-Artikolu 285(1) tat-Trattat KE, u għat-twettieq ta’ ħidmiet oħra li għandhom x’jaqsmu mal-proċess tat-tfassil tal-politiki. Għaldaqstant, ir-Regolament irrakkomandat jista’ jkun fih dispożizzjonijiet speċifiċi li jiżguraw it-trasmissjoni tad-dejta rispettiva mis-SEBĊ għas-SEI. 3. AġġUSTAMENT TAL-KOMUNITÀ LI TIRRAPPORTA R-REFERENZI 3.1. Il-Kummissjoni tagħraf il-ħtieġa li ġiet imfissra fir-Rakkomandazzjoni li jiġi aġġustat l-ambitu tal-popolazzjoni ta’ rappurtar tar-referenzi, partikularment il-ħtieġa li l-BĊE jkun jista’ jiġbor l-informazzjoni statistika meħtieġa mingħand tipi diversi ta’ korporazjonijiet finanzjarji, inklużi l-korporazzjonijiet tal-assigurazzjoni u tal-fondi tal-pensjonijiet, mingħajr ma jkun estiż iżżejjed l-ambitu tal-popolazzjoni ta’ rappurtar tar-referenzi. Is-SEBĊ ġeneralment tiġbor l-informazzjoni statistika meta dik l-informazzjoni li tkun teħtieġ ma tkunx qiegħda tinġabar diġà minn korpi oħrajn, inklużi l-istituzzjonijiet tas-SEI u meta l-benefiċċji li jirriżultaw minn dan il-ġbir ikunu akbar mill-ispejjeż involuti. 3.2. Ta’ min jinnota li “l-istituzzjonijiet ġiro tal-uffiċċji postali” imsemmijin fl-Artikolu 2(2)(b) tar-Regolament irrakkomandat huma miġburin fil-kategorija ta’ “Istituzzjonijiet monetarji finanzjarji oħrajn” u huma koperti mis-settur tal-“korporazzjonijiet finanzjarji” imsemmi fl-Artikolu 2(2)(a) tar-Regolament irrakkomandat. 3.3. Barra minn hekk, l-Artikolu 2(2)(d) tar-Regolament irrakkomandat jista’ jkun aktar speċifiku meta jirreferi għall-“istituzzjonijiet tal-flus elettroniċi”, kif definit fl-Artikolu 1(3)(a) tad-Direttiva 2000/46/KE tal-Parlament Ewropew u tal-Kunsill tat-18 ta’ Settembru 2000 dwar il-bidu, l-eżerċizzju u s-superviżjoni prudenti tal-kummerċ ta’ istituzzjonijiet ta’ flus elettroniċi(minn hawn ’il quddiem “id-Direttiva dwar il-Flus-E”). 3.4. Minħabba li t-termini “pożizzjonijiet transkonfinali”, “tranżazzjonijiet transkonfinali” “pożizzjoni finanzjarja” u “tranżazzjonijiet finanzjarji” użati fl-Artikolu 2(2)(c), (d) u (e) tar-Regolament irrakkomandat la huma definiti espliċitament u lanqas ma huma preċiżi biżżejjed biex jiddeskrivu l-kategoriji tal-popolazzjoni ta’ rappurtar tar-referenzi, l-affarijiet jistgħu jkunu iżjed ċari jekk ikunu speċifikati l-aġenti tar-rappurtar li jagħmlu parti mill-popolazzjoni ta’ rappurtar tar-referenzi msemmijin fl-Artikolu 2(2)(c), (d) u (e) tar-Regolament irrakkomandat,. 3.5. Jekk jirriżulta li bl-aġġustament tal-popolazzjoni ta’ rappurtar tar-referenzi fir-Rakkommandazzjoni tirriżulta f'żieda sinifikanti fil-piż li jġorru dawk li jirrispondu, ġustifkiazzjon ulterjuri għandha tkun ipprovduta illi dan l-aġġustament jista' wkoll ikollu impatt fuq il-ġbir ta' tagħrif statistiku mis-SEI. Għaldaqstant ir-Regolament irrakkomandat irid jipprovdi assigurazzjoni li, pereżempju, tkun evitata d-duplikazzjoni fil-ġbir tad-dejta mis-SEI u s-SEBĊ. 3.6. Ir-Regolament (KE) Nru 177/2008 tal-Parlament Ewropew u tal-Kunsill u tal-Kunsill li jistabbilixxi qafas komuni għar-reġistri kummerċjali għall-finijiet ta' l-istatistika jirrikjedi li l-awtoritajiet nazzjonali jirrappurtaw dwar il-gruppi intraprenditorjali multinazzjonali u l-unitajiet kostitwenti tagħhom lill-Kummissjoni (Eurostat), li se twaqqaf netwerk ta’ reġistri dwar il-gruppi intraprenditorjali multinazzjonali. Għalhekk, peress li l-banek ċentrali nazzjonali (BĊN) u l-BĊE jistgħu jipparteċipaw f’dan in-netwerk, is-SEBĊ tista’ tiġi mistiedna li tuża dan in-netwerk kemm jista’ jkun. 4. PRINċIPJI TAL-ISTATISTIKA 4.1. Il-Kummissjoni tilqa’ l-proposta tal-BĊE li tinkludi fir-Regolament referenza għall-prinċipji tal-istatistika li jirregolaw l-iżvilupp, il-produzzjoni u d-disseminazzjoni tal-istatistiċi mis-SEBĊ. 4.2. Minħabba l-fatt li s-SEI u s-SEBĊ huma organizzati f’żewġ sistemi u strutturi regolaturi paralleli, u minħabba l-possibilità li l-prinċipji li jirregolaw is-SEI mhux bilfors jaqblu ma’ dawk li jirregolaw is-SEBĊ, forsi tkun idea tajba li jiġu ddefiniti l-prinċipji tal-istatistika li jirregolaw l-iżvilupp, il-produzzjoni u d-disseminazzjoni tal-istatistiċi mis-SEBĊ. 4.3. Il-Kummissjoni tilqa’, partikolarment, ir-referenza fir-Rakkomandazzjoni għall-prinċipji tal-istatistika li għandha ssaħħaħ it-trasparenza tad-dejta billi tagħti aċċess lill-pubbliku għall-informazzjoni dwar il-metodi u l-proċeduri li tuża s-SEBĊ. 5. REġIM TA' KUNFIDENZJALITÀ 5.1. Il-Kummissjoni tilqa’ l-introduzzjoni fir-Regolament irrakkomandat ta’ dispożizzjonijiet dwar il-kunfidenzjalità li jirregolaw l-iskambju ta’ informazzjoni kunfidenzjali fis-SEBĊ bejn istituzzjonijiet li jappartjenu għas-SEBĊ u dawk li jappartjenu għas-SSE, u tilqa’ wkoll id-dispożizzjonijiet li jirriflettu r-Regolament li se jsir dwar l-Istatistiċi Ewropej li jirregolaw il-mogħdija ta’ informazzjoni kunfidenzjali minn istituzzjoni tas-SEI lil waħda tas-SEBĊ. B’danakollu, ikun aħjar jekk ir-Regolament irrakkomandat jagħmel distinzjoni iżjed ċara bejn dawn iż-żewġ reġimi biex tiġi evitata l-possibilità ta’ interpretazzjonijiet ħżiena. 5.2. Il-koeżistenza parallela ta’ żewġ reġimi li għandhom iżommu l-kunfidenzjalità – is-SEI u s-SEBĊ – tista’ twassal għal ċerti problemi fit-tmexxija tal-ħidma, u tista' wkoll twassal għal nuqqas ta' ftehim fost ir-rapportaturi. 5.3. Biex tkun żgurata, inter alia, il-kunfidenza fis-sistema tal-protezzjoni tal-informazzjoni kunfidenzjali fost il-popolazzjoni ta’ rappurtar tar-referenzi, ir-reġim ta’ kunfidenzjalità tas-SEBĊ għandu kemm jista’ jkun jirrifletti dak tas-SEI, speċjalment f’każi fejn id-dejta tkun miġbura għall-għan tar-rappurtar statistiku u mhux fir-rigward tas-superviżjoni prudenti, għaliex f’dan il-każ l-istituzzjonijiet tal-BĊN ikunu qegħdin jaġixxu bħala organizzazzjonijiet tal-istatistika anki f'għajnejn ir-rapportaturi. 5.4. Jekk ikun hemm iżjed ċarezza dwar ir-reġim ta’ kunfidenzjalità fir-Regolament irrakkomandat, din tista’ tikkontribwixxi wkoll biex tiżgura li l-informazzjoni mibgħuta minn istituzzjoni tas-SEI lejn istituzzjoni tas-SEBĊ ma tiġix użata għajr għal għanijiet tal-istatistika. 6. MIXXELLANJI 6.1. Fir-rigward tal-Artikolu 1(4) tar-Regolament irrakkomandat, ir-Regolament tal-Kunsill (KE) Nru 2223/96 tal-25 ta’ Ġunju 1996 dwar is-sistema Ewropea tal-kontijiet nazzjonali u reġjonali fil-Komunità huwa definit bħala “ESA 95" (fil-Premessa (7) tar-Regolament). Għalhekk, biex tkun żgurata l-uniformità fit-terminoloġija użata fir-Regolament, wieħed jista’ jikkunsidra li l-kliem “fl-Anness A” li jidher fl-Artikolu 1(4) tar-Regolament irrakkomandat jiġi sostitwit bil-kliem “fl-ESA 95”. 6.2. Forsi ta’ min jirrakkomanda wkoll li tiġi aġġornata d-definizzjoni tal-“flus elettroniċi” fl-Artikolu 1(6) tar-Regolament b’riferenza għad-definizzjoni ta’ “flus elettroniċi” li hi pprovduta fl-Artikolu 1(3)(b) tad-Direttiva dwar il-Flus-E. 7. KONKLUżJONI 7.1. Ir-Regolament irrakkomandat jista’, b’mod ġenerali, jintlaqa’ tajjeb ladarba jikkontribwixxi għall-kooperazzjoni effiċjenti bejn is-SEI u s-SEBĊ fil-ġbir u l-iskambju tal-informazzjoni statistika u l-promozzjoni ta’ statistiċi ta’ kwalità għolja u konsistenti fuq livell Ewropew. B'danakollu, irid jintqal li r-Regolament irrakkomandat jista’ jkun iżjed speċifiku dwar il-kwistjonijiet marbuta mal-popolazzjoni ta’ rappurtar tar-referenzi fil-livell tal-ħidmiet tas-SEBĊ u dwar ir-reġim tal-kunfidenzjalità. 7.2. It-trasparenza tad-dejta miġbura mis-SEBĊ mis-settur tal-korporazzjonijiet finanzjarji trid tkun garantita sal-ogħla livell possibbli. Biex tiżdied it-trasparenza, id-dejta miġbura, inkluża l-informazzjoni statistika kollha li tittieħed minnha, għandha tkun aċċessibbli għall-pubbliku. Filwaqt li nżidu aktar trasparenza fir-Regolament, wieħed għandu jqis il-bżonn li jinżamm livell għoli ta’ protezzjoni tad-dejta u ta’ kunfidenzjalità li ma jippermettux l-identifikazzjoni tal-aġenti ekonomiċi u jkunu ta’ detriment għall-istabbilità tas-settur. Fuq din il-bażi tista' tiġi proposta l-introduzzjoni fir-Regolament ta' dispożizzjonijiet li jiżguraw it-trasparenza u l-aċċess pubbliku għad-dejta miġbura mis-SEBĊ mis-settur tal-korporazzjonijiet finanzjarji filwaqt li jinżamm livell għoli ta' protezzjoni tad-dejta. 7.3. Fl-aħħar nett, ir-Regolament tal-Parlament Ewropew u tal-Kunsill dwar l-Istatistiċi Ewropej li ġej, u r-reviżjoni tar-Regolament tal-Kunsill (KE) Nru 2533/98 li hemm maħsuba, jistgħu jipprovdu wkoll impetu ġdid fir-relazzjoni bejn is-SEBĊ u s-SEI billi, pereżempju, jagħtu lok għal sforzi mġedda għal programmar u objettivi strateġiċi komuni għall-produzzjoni, l-iżvilupp u t-tixrid tal-Istatistika Ewropea.[pic][pic][pic] [1] ĠU C 251, 3.10.2008, p. 1.